Meer oor vlak 1-regulasies bekend gemaakNkosazana Dlamini-Zuma. Foto: @SAgovnews/Twitter Die minister van samewerkende regering, dr. Nkosazana Dlamini-Zuma, het Vrydagmiddag die sluier gelig oor die praktiese implikasies van die instel van vlak 1 van die grendelstaat in Suid-Afrika. Vlak 1 sal van Sondagaand om middernag af geld. Begrafnisse kan voortaan deur tot 100 mense bygewoon word, of die helfte van die kapasiteit van die lokaal, watter een ook al minder is, en ander geloofsbyeenkomste deur 250 mense of die helfte van die lokaal se kapasiteit, wat ook al die minste is. Alle Suid-Afrikaners moet steeds maskers dra sodra hulle die huis verlaat. Gimnasiums mag nie teen meer as die helfte van kapasiteit hul besigheid bedryf nie. Van 1 Oktober af sal internasionale reise na en van oral in Afrika toegelaat word. ’n Lys van lande buite Afrika waarheen en waarvandaan na Suid-Afrika gereis kan word, sal binnekort gepubliseer word. Visum-aansoeke word nou by alle Suid-Afrikaanse ambassades toegelaat. Die agtien grensposte wat tot dusver vir vragvervoer oop was, sal nou ook vir toerisme en besoeke oopgestel word, maar die 35 kleiner grensposte wat gesluit was, bly toe. Enigeen wat die land inkom of wil verlaat, moet bewys van ’n negatiewe Covid‑19-toets toon wat nie ouer as 72 uur is nie. Enigeen daarsonder sal op eie koste twee weke lank in kwarantyn geplaas word. Drie lughawens – OR Tambo, King Shaka en Kaapstad – is oop vir internasionale vlugte. Alle handelshawens is oop vir almal buiten passasierskepe. Die aandklokreël bly van krag van middernag tot vieruur in die oggend. Geen nagwake, nagklubs, internasionale sport, toeskouers by sport of inisiasieskole word toegelaat nie. Die presiese bepalings vir onderwys sal later aangekondig word, het Dlamini-Zuma gesê.